**ผู้ว่าราชการจังหวัดเพชรบุรี นัดหมายนักท่องเที่ยว เตรียมเที่ยวงาน “พระนครคีรี – เมืองเพชร “ 6 - 15 มีนาคม 2563 ณ บริเวณโดยรอบ เขาวัง และอุทยานฯ ร.4**

 เมื่อเวลา 17.00 น. วันนี้ (วันที่ 26 กุมภาพันธ์ 2563) จังหวัดเพชรบุรีจัดแถลงข่าวการจัดงานพระนครคีรี–เมืองเพชร ครั้งที่ 34 ประจำปี 2563 “วิมานฟ้าพระนครคีรี อัญมณีแห่งสยาม” ระหว่างวันที่ 6 – 15 มีนาคม 2563 โดยนายกอบชัย บุญอรณะ ผู้ว่าราชการจังหวัดเพชรบุรี พร้อมด้วยนายธานินทร์ ถิตตยารักษ์ ประธานหอการค้าจังหวัดเพชรบุรี และนางกรรณิกา เอี้ยวสกุลรัตน์ วัฒนธรรมจังหวัดเพชรบุรี แถลงข่าว มีหัวหน้าส่วนราชการ ภาคเอกชน และสื่อมวลชน เข้าร่วมงาน ณ บริเวณศาลหลักเมือง จังหวัดเพชรบุรี

 นายกอบชัย บุญอรณะ ผู้ว่าราชการจังหวัดเพชรบุรี ได้เปิดเผยว่า งาน “พระนครคีรี–เมืองเพชร” ที่จะจัดขึ้นระหว่างวันที่ 6-15 มีนาคม 2563 ณ บริเวณพระนครคีรี (เขาวัง) และบริเวณอุทยานเฉลิมพระเกียรติพระบาทสมเด็จพระจอมเกล้าเจ้าอยู่หัว พระนครคีรี นั้น เพื่อเทิดพระเกียรติบูรพมหากษัตริยาธิราชเจ้า รัชกาลที่ 4 รัชกาลที่ 5 รัชกาลที่ 6 รัชกาลที่ 9 ที่ทรงมีพระมหากรุณาธิคุณอันยิ่งใหญ่ต่อจังหวัดเพชรบุรี และเพื่อเฉลิมฉลองที่พระบาทสมเด็จพระวชิรเกล้าเจ้าอยู่หัวได้พระราชทานพระราชสมัญญานามพระบาทสมเด็จพระจอมเกล้าเจ้าอยู่หัวเป็นพระบาทสมเด็จพระปรเมนทรรามาธิบดีศรีสินทรมหามงกุฎ พระจอมเกล้าเจ้าอยู่หัว พระสยามเทวมหามกุฏวิทยมหาราช

 นอกจากนั้นผู้ว่าราชการจังหวัดเพชรบุรีได้กล่าวเพิ่มเติมว่า เมื่อช่วงปีที่ผ่านมาการจัดงานพระนครคีรีได้รับการตอบรับจากนักท่องเที่ยวชาวไทยและนักท่องเที่ยวต่างชาติที่เดินทางเข้ามาเที่ยวในจังหวัดเพชรบุรีจำนวนมาก และถือโอกาสนัดหมายนักท่องเที่ยว เตรียมเที่ยวงาน “พระนครคีรี–เมืองเพชร ครั้งที่ 34” วิมานฟ้า พระนครคีรี อัญมณีแห่งสยาม ในนามชาวเพชรบุรีขอเชิญเที่ยวงาน พระนครคีรี-เมืองเพชร ชมพลุสี งามตระการตา งามตรึงตราพระนครคีรีตื่นตาตื่นใจศิลปะสกุลช่างเมืองเพชร ชมการแสดงพื้นบ้าน ชิมอาหารพื้นถิ่น เลือกซื้อสินค้าพื้นเมือง เลื่องลือความสุขทุกรสชาติ ชมการแสดง มหรสพต่างๆ มากมาย ทุกเขตคาม งามกระจ่าง ทั่วเขาวัง

 จึงขอเชิญชวนประชาชนและนักท่องเที่ยว ร่วมแต่งกายชุดไทยเที่ยวงานพระนครคีรี-เมืองเพชร ครั้งที่ 34 ประจำปี 2563 “วิมานฟ้าพระนครคีรี อัญมณีแห่งสยาม” ระหว่างวันที่ 6-15 มีนาคม 2563 นี้ ณ บริเวณโดยรอบ เขาวัง และอุทยาน ร.4

.........................................................

รวยริน ทองชู นักประชาสัมพันธ์ปฏิบัติการ ข่าว